सीबीआई के जरिए मोदी पर केंद्र का निशाना : शाह  
शाह ने कहा कि फर्जी मुठभेड़ मामलों में नरेंद्र मोदी और उनकी सरकार को फंसाने के लिए केन्द्र सीबीआई के साथ मिलकर साजिश रच रहा है।
गुजरात के पूर्व गृह मंत्री अमित शाह ने उच्चतम न्यायालय से कहा कि फर्जी मुठभेड़ मामलों में मुख्यमंत्री नरेन्द्र मोदी और उनकी सरकार को फंसाने के लिए केन्द्र सीबीआई के साथ मिलकर साजिश रच रहा है।  न्यायमूर्ति पी सदाशिवम और न्यायमूर्ति बीएस चौहान की पीठ के समक्ष पेश वरिष्ठ अधिवक्ता राम जेठमलानी ने कहा कि केन्द्र सरकार राजनीतिक कारणों से मोदी को निशाना बना रही है और शाह केवल एक माध्यम हैं जिनसे वह इस उद्देश्य को हासिल करना चाहती है।  उन्होंने कहा, यह कहना भ्रामक है कि सीबीआई एक प्रमुख जांच एजेंसी है। शुरूआत में यह एक भ्रष्टाचार रोधी एजेंसी के तौर पर स्थापित की गयी थी लेकिन मुझे यह कहते हुए दुख हो रहा है कि यह साबित करने के लिए सबूत हैं कि एजेंसी सत्तासीन राजनीतिक दल की अधीनस्थ है। जेठमलानी ने कहा, यह साबित करने के लिए सबूत हैं कि सीबीआई और केन्द्र सरकार के बीच लोकतांत्रिक तौर पर निर्वाचित सरकार को निशाना बनाने के लिए साजिश रची जा रही है। वह पहले अमित शाह को निशाना बनाना चाहते हैं और फिर नरेन्द्र मोदी तथा उनकी सरकार से निपटना चाहते हैं।